સોમનાથમાં દર્શન કર્યા બાદ પરત ફરતી વેળા તેમણે સોમનાથ બાયપાસ પર એકત્રિત ખેડૂતોને અસ્સલ મોદી સ્ટાઈલથી સંબોધન કર્યું હતું. તેમણે સભામાં લોકોને સવાલ કરીને “ક્યા હમેં ચુનાવ લડના ચાહીયે?” એમ પૂછ્યું ત્યારે ત્યાં હાજર જનમેદનીએ ‘હા’ માં જવાબ આપી તેમને વધાવી લીધા હતા. રાજકોટથી સોમનાથ સુધી સાથે રહેલા મીડિયાકર્મીઓએ પણ કેજરીવાલનો વન ટુ વન મુલાકાત માટે પ્રયાસ કર્યો હતો, પરંતુ કેજરીવાલે કોઈ ઈન્ટરવ્યૂ આપ્યો ન હતો. વળી સભાસ્થળોએ માત્ર ટૂંકી વાતચીત કરી હતી. રાજકોટ સર્કિટહાઉસ ખાતે રાતના ૧૧ વાગ્યા સુધી પત્રકારોએ તેમને મળવા પ્રયાસ કર્યા, પરંતુ તે ન મળતા તેમનો આ અંદાજ મોદીની યાદ અપાવી ગયો હતો.